Η **Αθλητική Ένωση Σουρμένων-Ελληνικού**, γνωστή και με τη σύντμηση **Α.Ε.Σ.ΕΛ.**, ήταν ελληνικό αθλητικό σωματείο που δραστηριοποιήθηκε στην περιοχή του Ελληνικού, στην Αθήνα, όπου και βρισκόταν η έδρα του, το Κλειστό Βοηθητικό Γήπεδο των Ολυμπιακών Εγκαταστάσεων του Ελληνικού. Ο σύλλογος αγωνίστηκε με χρώματα το μπλε και το λευκό και είχε τμήματα καλαθοσφαίρισης και επιτραπέζιας αντισφαίρισης για αθλητές και αθλήτριες όλων των ηλικιακών ομάδων.

Ίδρυση
------

Επίσημο έτος ίδρυσής του είναι το 2012 και προέκυψε από την ένωση των τμημάτων καλαθοσφαίρισης του Α.Σ. Σουρμένων με εκείνων του Α.Ο. Ελληνικού. Οι δύο ομάδες αποτελούσαν, μέχρι την ένωσή τους, τους δύο εν λειτουργία συλλόγους καλαθοσφαίρισης της περιοχής του πρώην Δήμου Ελληνικού (νυν μέρος του ενοποιημένου Δήμου Ελληνικού - Αργυρούπολης).

Τμήμα καλαθοσφαίρισης ανδρών
----------------------------

### Ιστορική αναδρομή

Κατά την αγωνιστική περίοδο 2012-13 το ανδρικό τμήμα έλαβε μέρος στο Πρωτάθλημα Β' Κατηγορίας Ανδρών της Ε.Σ.ΚΑ.Ν.Α. ολοκληρώνοντας τις αγωνιστικές του υποχρεώσεις στην 11η θέση του βαθμολογικού πίνακα.

### Περίοδος 2013-2014

Κατά την αγωνιστική περίοδο, 2013-14, η Α.Ε. Σουρμένων-Ελληνικού διαγωνίστηκε στο Πρωτάθλημα Β' Κατηγορίας Ανδρών της Ε.Σ.ΚΑ.Ν.Α.. Παράλληλα συμμετείχε στο Κύπελλο Ανδρών της ίδιας Ένωσης.

Έδρα της είναι το Κλειστό Βοηθητικό Γήπεδο των Ολυμπιακών Εγκαταστάσεων του Ελληνικού στο παλαιό Δυτικό Αεροδρόμιο. Πρόεδρος του συλλόγου είναι ο Μιχάλης Σκουλιδάς. Καθήκοντα πρώτου προπονητή διατηρεί από το Φεβρουάριο του 2013 ο Γιώργος Σολωμός. Το ρόστερ της Ένωσης συνθέθεσαν για την περίοδο 2013-14 οι αθλητές:

  


| Αριθμός | Ονοματεπώνυμο | Έτος γενν. | Θέση | Ύψος | Εθνικότητα |
| --- | --- | --- | --- | --- | --- |
|    **Καλαθοσφαιριστές** |
| 04 | Γιώργος Καρασούλος |  | 1-2 |  | Έλληνας |
| 05 | Ανδρεάτος Γεράσιμος |  | 5 |  | Έλληνας |
| 06 | Νίκος Μουργκής |  | 1 |  | Έλληνας |
| 07 | Νίκος Ζηνέλης |  | 3-4 |  | Έλληνας |
| 08 | Αντώνης Μπούτας |  | 3-4 |  | Έλληνας |
| 09 | Περικλής Λεβαδίτης |  | 2 |  | Έλληνας |
| 10 | Αλέξανδρος Παπαμαρινόπουλος |  | 4-5 |  | Έλληνας |
| 11 | Γιώργος Τράμπαρης |  | 1-2 |  | Έλληνας |
| 12 | Κωνσταντίνος Θεολογίτης |  | 1 |  | Έλληνας |
| 13 | Σάββας Γκιουρτζίδης |  | 2-3 |  | Έλληνας |
| 14 | Αντώνης Μιχαηλίδης |  | 2-3 |  | Έλληνας |
| 15 | Γιάννης Μπινιάρης |  | 5 |  | Έλληνας |
|  | Φώτης Ντέλης |  | 2-3 |  | Έλληνας |
|  | Παρασκευάς Μαρόπουλος |  | 4-5 |  | Έλληνας |
|    **Προπονητής** |
|  | Γιώργος Σολωμός |  | Coach |  | Eλληνας |  |
| *Δεδομένα: Νοέμβριος 2013* |

### Απορρόφηση από Ηλεκτρούπολη

Τον Ιούνιο του 2020 στην Γενική Συνέλευση των μελών του Αθλητικού Συλλόγου Ηλεκτρούπολης αποφασίστηκε κατά πλειοψηφία η αλλαγή του ονόματος, του σήματος καθώς και η συνένωση με το αθλητικό σωματείο ΑΕΣΕΛ. Πλέον η ομάδα που αγωνίζεται στην Α' ΕΣΚΑΝΑ ΑΝΔΡΩΝ ονομάζεται "Αθλητικός Σύλλογος Ηλεκτρούπολης Ελληνικού" με το ακρωνύμιο ΑΣΗΕ και το νέο σήμα φέρει το ατίθασο άλογο μαζί με την δάδα και το έτος 1987 πάνω σε μια μπάλα του μπάσκετ. Αναγράφονται επίσης οι δύο πόλεις Ελληνικό, Αργυρούπολη που αποτελούν πλέον ένα και ενιαίο Δήμο και τα χρώματα είναι το Μπορντό, το μπλε και το λευκό τα οποία αποτυπώνονται πάνω στο νέο λογότυπο. Ουσιαστικά η Ηλεκτρούπολη απορρόφησε την ομάδα των Σούρμενων-Ελληνικού.

Τμήμα καλαθοσφαίρισης γυναικών
------------------------------

### Ιστορική αναδρομή

Δείτε επίσης: Α.Ο. Ελληνικού
Η Ένωση ξεκίνησε την αγωνιστική της πορεία από τα γήπεδα της Α1 Εθνικής Κατηγορίας, στην οποία είχε ανέλθει την προηγούμενη χρονιά ο Α.Ο. Ελληνικού με την κατάκτηση της πρώτης θέση του βαθμολογικού πίνακα του Ομίλου Νότου της Α2 Εθνικής. Την περίοδο 2012-13 η ομάδα κατετάγη στην 3η θέση της βαθμολογίας μετά το πέρας της κανονικής περιόδου κερδίζοντας μία θέση στα Play-Offs. Αξιοσημείωτο γεγονός έλαβε χώρα στις 24 Νοεμβρίου 2012, οπότε ο σύλλογος του Ελληνικού έσπασε το τρομερό σερί 105 νικών στο Πρωτάθλημα που κατείχε ο Αθηναϊκός κερδίζοντας μέσα στο Βύρωνα με σκορ 65-68. Την ίδια ομάδα απέκλεισε από τη σειρά των τελικών της Α1 Εθνικής, στην πρώτη φάση των Play-Offs. Τον τίτλο του Πρωταθλητή Ελλάδος κατέκτησε, ωστόσο, ο Παναθηναϊκός, ο οποίος μετρούσε ήδη δύο νίκες από την κανονική περίοδο έναντι της Ένωσης (68–59 και 71–68) και την οποία νίκησε ακόμη μία φορά (67–61) κάνοντας το 3-0. Κατά συνέπεια η Ένωση κατετάγη επισήμως δεύτερη τη χρονιά αυτή.

Στο θεσμό του Κυπέλλου Ελλάδος, η ομάδα του Ελληνικού συμμετείχε σε μόλις ένα παιχνίδι, κατά τη Β' Φάση, όπου και ηττήθηκε με σκορ 60-63 από τον Ίκαρο Καλλιθέας.

### Περίοδος 2013-14

Κατά την αγωνιστική περίοδο 2013-14 η Α.Ε. Σουρμένων-Ελληνικού διαγωνίστηκε για δεύτερη συνεχόμενη χρονιά στην Α1 Εθνική. Μετά τη λήξη της κανονικής περιόδου, κι έχοντας συγκρεντρώσει 17 νίκες και 1 ήττα, τερμάτισε στην 1η θέση του βαθμολογικού πίνακα, εξασφαλίζοντας την απευθείας συμμετοχή της στα Play-Offs. Η αθλήτρια του συλλόγου, Λικέντρα Τζόνσον, ήταν εκείνη που σημείωσε τα περισσότερα κοψίματα για τη διοργάνωση στη διάρκεια της κανονικής περιόδου, 32 στον αριθμό, ενώ βρέθηκε στην καλύτερη πεντάδα τεσσάρων ακόμη στατιστικών κατηγοριών.

Η Ένωση κλήθηκε στην επόμενη φάση να αντιμετωπίσει τον ΠΑΟΚ Βάσει της προκήρυξης του Πρωταθλήματος, νικήτρια θα αναδεικνυόταν η ομάδα που πρώτη θα συγκέντρωνε τρεις νίκες εναντίον της αντιπάλου της, λαμβάνοντας υπόψη και τα αποτελέσματα της κανονικής περιόδου. Η ομάδα της Θεσσαλονίκης μετρούσε ήδη δύο ήττες και κατόπιν ηττήθηκε άμεσα αφήνοντας την Ένωση να περάσει στην καλύτερη τετράδα. Επόμενος αντίπαλος της Ένωσης Σουρμένων-Ελληνικού ήταν η ομάδα του Αθηναϊκού την οποία και κλήθηκε να αντιμετωπίσει υπό τους ίδιους όρους. Ήδη ο Αθηναϊκός μετέφερε δύο ήττες από την κανονική περίοδο και χρειάστηκε μόλις ένα παιχνίδι για να περάσει η Ένωση στη σειρά των τελικών.

Στην τέταρτη και τελευταία φάση του Πρωταθλήματος, οι ομάδες που πέρασαν επιτυχώς στην καλύτερη τετράδα αγωνίστηκαν στη σειρά των μικρών και μεγάλων τελικών. Νικήτρια της κάθε σειράς θεωρήθηκε η ομάδα που πρώτη συγκέντρωσε τέσσερις νίκες επί της αντιπάλου της μεταφέροντας τις νίκες και ήττες της κανονικής περιόδου. Αντίπαλος της Ένωσης ήταν ο Πρωτέας Βούλας, ο οποίος είχε καταλάβει τη δεύτερη θέση της βαθμολογίας κατά την κανονική περίοδο, έχοντας χάσει από την Ένωση και στα δύο μεταξύ τους παιχνίδια. Η τελευταία κατέκτησε εν τέλει τον τίτλο του Πρωταθλητή χωρίς να υποστεί καμία ήττα από τον Πρωτέα στα επόμενα δύο παιχνίδια.

Σε ό,τι αφορά τη διοργάνωση του Κυπέλλου Ελλάδος, η Ένωση Σουρμένων-Ελληνικού έφτασε επιτυχώς μέχρι τον τελικό κερδίζοντας τρία διαδοχικά παιχνίδια. Το τελευταίο από αυτά ήταν στα πλαίσια του Final-4 που διεξήχθη στις 15 και 16 Απριλίου 2014 στην Κω, όπου και επικράτησε του Ικάρου Καλλιθέας με το επιβλητικό σκορ 43-80. Στον τελικό ήρθε αντιμέτωπη με τoν Παναθηναϊκό, κατακτώντας εν τέλει το τρόπαιο με σκορ 57-55. Η αρχηγός της ομάδας, Ανθή Μπαλτά, αναδείχθηκε M.V.P. (πολυτιμότερη παίκτρια του αγώνα), καθώς πέτυχε στην εκπνοή (μόλις δύο δέκατα του δευτερολέπτου) το νικητήριο καλάθι.

Στη διάρκεια της χρονιάς καμία ελληνική ομάδα, συμπεριλαμβανομένου της Ένωσης, δεν συμμετείχε για οικονομικούς λόγους σε κάποια ευρωπαϊκή διοργάνωση παρόλο που τουλάχιστον πέντε είχαν το δικαίωμα εφόσον το επιθυμούσαν και πληρούσαν κάποια ελάχιστα κριτήρια σε ό,τι αφορά την έδρα τους.

### Περίοδος 2014-2015

Κατά την αγωνιστική περίοδο, 2014-15, η Α.Ε. Σουρμένων-Ελληνικού κατέκτησε και πάλι το ντάμπλ. Αφενός κατέκτησε το Πρωτάθλημα της Α1 Εθνικής Κατηγορίας Γυναικών που διοργάνωσε η Ελληνική Ομοσπονδία Καλαθοσφαίρισης.

Αφετέρου, στα πλαίσια του θεσμού του Κυπέλλου Ελλάδος η Ένωση προκρίθηκε στη «Φάση των 8», έχοντας αποκλείσει τον Α.Ο. Σερρών. Στον ημιτελικό νίκησε τον Α.Ε.Ο. Πρωτέας Βούλας 62-50. Στον τελικό επικράτησε του ΑΜΣ Αναγέννηση Ν. Ρυσίου με 46-42 κατακτώντας και πάλι το τρόπαιο.

Φυσική έδρα της Ένωσης ήταν το Κλειστό Βοηθητικό Γήπεδο των Ολυμπιακών Εγκαταστάσεων του Ελληνικού στο παλαιό Δυτικό Αεροδρόμιο. Εντούτοις τα τελευταία χρόνια φιλοξενήθηκε σε άλλα γυμναστήρια, έχοντας συμφωνήσει να χρησιμοποιήσει τη χρονιά αυτή το Κλειστό Γυμναστήριο «Α.Π.Χ. Αργοναύτες» στην Αργυρούπολη, χωρητικότητας 500 θεατών. Πρόεδρος του συλλόγου ήταν ο Μιχάλης Σκουλιδάς. Αρχηγός του τμήματος ήταν ο Άρης Γαληνός και έφορος ο Κώστας Καραγιάννης. Καθήκοντα πρώτης προπονήτριας είχε η Ελένη Καπογιάννη με συνεργάτες τους Γιώργο Παντελάκη και Σταυρούλα Πρασσά. Το ρόστερ της Ένωσης για την αγωνιστική περίοδο 2014-15 συνέθεσαν οι παρακάτω αθλήτριες:

  


| Α.Ε. Σουρμένων-Ελληνικού - Roster 2014-15 |
| --- |

| Αρ. | Εθν. | Όνοματεπώνυμο | Θέση | Γέννηση | Ύψος |
| --- | --- | --- | --- | --- | --- |
| 4 |  | Αναστασία Γκοτζή | 1-2 | 1987 | 170 cm |
| 5 |  | Εβίνα Σταμάτη | 2-3 | 1984 | 177 cm |
| 6 |  | Ρούλα Καλογήρου | 1-2 | 1981 | 171 cm |
| 7 |  | Αφροδίτη Κοσμά | 4 | 1983 | 178 cm |
| 8 |  | Αριστέα Μαγκλάρα | 1 | 1983 | 168 cm |
| 9 |  | Ανθή Μπαλτά | 1-2 | 1987 | 174 cm |
| 10 |  | Νένα Νικολαΐδου | 5 | 1979 | 189 cm |
| 11 |  | Τάνια Χαλιβέρα | 3-4 | 1985 | 178 cm |
| 12 |  | Λικέντρα Τζόνσον | 4-5 | 1989 | 185 cm |
| 13 |  | Μαρία-Ρόζα Μπόνη | 2-3 | 1986 | 180 cm |
| 14 |  | Βάσω Φουράκη | 2-3 | 1995 | 183 cm |
| 15 |  | Στέλλα Φουράκη | 4-5 | 1994 | 188 cm |
| 19 |  | Πελαγία Παπαμιχαήλ | 4-5 | 1986 | 190 cm |

|  |
| --- |
| Προπονήτρια: Ελένη Καπογιάννη  |
|  |
| *Ενημέρωση: 11 Οκτωβρίου 2014* |

### Απορρόφηση από Ερασιτέχνη Ολυμπιακό

  

Τον Ιούνιο του 2015 αποφασίστηκε η συγχώνευση με τον Ολυμπιακό, ο οποίος ουσιαστικά απορρόφησε την ομάδα, καθιερώνοντας τα δικά του χρώματα, έμβλημα και ονομασία, και έτσι απέκτησε και πάλι τμήμα καλαθοσφαίρισης γυναικών.

Παραπομπές
----------

1. 1 2  «Η Ιστορία Μας» Αρχειοθετήθηκε 2013-07-02 at Archive.is, πληροφορίες στον επίσημο ιστότοπο του συλλόγου.
2. ↑  «Β’ ΕΣΚΑΝΑ – 30ή αγωνιστική», άρθρο στον ιστότοπο InfoBasket.gr, 14 Μαΐου 2013.
3. 1 2  «Η Έδρα Μας»[*νεκρός σύνδεσμος*], πληροφορίες στον επίσημο ιστότοπο του συλλόγου.
4. 1 2  «Η Διοίκηση του Συλλόγου»[*νεκρός σύνδεσμος*], πληροφορίες στον επίσημο ιστότοπο του συλλόγου.
5. ↑  «Ανδρικό Τμήμα: Η Ομάδα»[*νεκρός σύνδεσμος*], πληροφορίες στον επίσημο ιστότοπο του συλλόγου.
6. ↑  «Σούρμενα-Ελληνικό: Σολωμός στο «τιμόνι»!» Αρχειοθετήθηκε 2016-04-12 στο Wayback Machine. άρθρο στον ιστότοπο Athlisi.com, 8 Φεβρουαρίου 2013.
7. ↑  «Και εγένετο Αθλητικός Σύλλογος Ηλεκτρούπολης Ελληνικού (vid) | | Basketa.gr». 15 Ιουνίου 2020. Ανακτήθηκε στις 29 Δεκεμβρίου 2021.
8. ↑  admin. «ΙΣΤΟΡΙΑ». *Μπάσκετ | Ashe* (στα Αγγλικά). Αρχειοθετήθηκε από το πρωτότυπο στις 29 Δεκεμβρίου 2021. Ανακτήθηκε στις 29 Δεκεμβρίου 2021.
9. 1 2 3 4 5 6 7 8 9 10 11  «Βαθμολογίες Πρωταθλημάτων» Αρχειοθετήθηκε 2014-01-21 στο Wayback Machine. πληροφορίες στον επίσημο ιστότοπο της Ε.Ο.Κ.
10. ↑  «Πρωταθλήτριες Ομάδες Α2 Γυναικών» Αρχειοθετήθηκε 2014-03-08 στο Wayback Machine. πληροφορίες στον επίσημο ιστότοπο της Ε.Ο.Κ.
11. ↑  «Τέλος στην κανονική περίοδο» Αρχειοθετήθηκε 2013-09-29 στο Wayback Machine. άρθρο στον ιστότοπο SentraGoal.gr, 23 Μαρτίου 2013.
12. ↑  «Έχασε ο Αθηναϊκός!», άρθρο στον ιστότοπο Gazzetta.gr, 24 Νοεμβρίου 2012.
13. ↑  «Απίστευτο... Έχασε ο Αθηναϊκός!», άρθρο στον ιστότοπο του NovaΣΠΟΡ FM, 24 Νοεμβρίου 2012.
14. ↑  «Στον τελικό της Α1 το Ελληνικό 61-44 στον Βύρωνα!» Αρχειοθετήθηκε 2013-05-02 στο Wayback Machine. άρθρο στον ιστότοπο SportsHero.gr, 13 Απριλίου 2013.
15. ↑  «Στον τελικό το Ελληνικό, άφησε έξω τον Αθηναϊκό»[*νεκρός σύνδεσμος*], άρθρο στον ιστότοπο SuperBasket.gr, 13 Απριλίου 2013.
16. ↑  «Στην κορυφή τα κορίτσια του Παναθηναϊκού», άρθρο στον ιστότοπο της εφημερίδας «Ελευθεροτυπία», 20 Απριλίου 2013.
17. ↑  «Πρωταθλητής ο Παναθηναϊκός στην Α1 Γυναικών», άρθρο στον ιστότοπο Contra.gr, 20 Απριλίου 2013.
18. ↑  «Στην παράταση ο Ίκαρος Καλλιθέας», άρθρο στον ιστότοπο OnSports.gr, 30 Σεπτεμβρίου 2012.
19. 1 2 3 4 5  «Ειδική Προκήρυξη Πρωταθλήματος Α1 Εθνικής Κατηγορίας Γυναικών 2013-2014», έγγραφο στον επίσημο ιστότοπο της Ελληνικής Ομοσπονδίας Καλαθοσφαίρισης. (pdf)
20. ↑  «Women's Championship 2013-14 Division A1: Stats Leaders After 18 Days» Αρχειοθετήθηκε 2014-07-15 στο Wayback Machine. δεδομένα από τον ιστότοπο GalanisSportsData.com.
21. ↑  «Πρώτη σκόρερ στην κανονική περίοδο η Ρασίντ, πρώτη στην αξιολόγηση η Μέλνικα!», άρθρο στον ιστότοπο WePlayBall.gr, 13 Μαρτίου 2014.
22. ↑  «Διπλό ο Αθηναϊκός, πρόκριση για Ελληνικό, άνετα το «τριφύλλι»» Αρχειοθετήθηκε 2014-05-10 στο Wayback Machine. άρθρο στον ιστότοπο SuperBasket.gr, 6 Απριλίου 2014.
23. ↑  «Ελληνικό - Αθηναϊκός 68-58», άρθρο στον ιστότοπο Gazzetta.gr, 12 Απριλίου 2014.
24. ↑  «Στον τελικό το Ελληνικό, «σκούπισε» τον Αθηναϊκό»[*νεκρός σύνδεσμος*], άρθρο στον ιστότοπο SentraGoal.gr, 12 Απριλίου 2014.
25. ↑  «Πρωταθλητές Α1 Κατηγορίας Γυναικών» Αρχειοθετήθηκε 2013-08-04 στο Wayback Machine. πληροφορίες στον επίσημο ιστότοπο της Ε.Ο.Κ.
26. ↑  «Πρωτάθλημα και Κύπελλο στο Ελληνικό!»[*νεκρός σύνδεσμος*], άρθρο στον ιστότοπο SuperBasket.gr, 7 Μαΐου 2014.
27. ↑  «Μετά το Κύπελλο και το Πρωτάθλημα στο Ελληνικό!»[*νεκρός σύνδεσμος*], άρθρο στον ιστότοπο PameSports.gr, 7 Μαΐου 2014.
28. ↑  «Πρωτέας Βούλας - Ελληνικό 56-63», άρθρο στον ιστότοπο Gazzetta.gr, 7 Μαΐου 2014.
29. 1 2  «Η ιστορία των τελικών Κυπέλλου Γυναικών» Αρχειοθετήθηκε 2014-03-07 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
30. ↑  «Ίκαρος Καλλιθέας-Ελληνικό 43-80», άρθρο στον ιστότοπο Sports24.gr, 15 Μαρτίου 2014.
31. ↑  «Μπάσκετ: Κυπελλούχος Ελλάδας το Ελληνικό στις Γυναίκες» Αρχειοθετήθηκε 2018-07-01 στο Wayback Machine. άρθρο στον ιστότοπο της εφημερίδας «Ναυτεμπορική», 16 Μαρτίου 2014.
32. ↑  «Το πρώτο κύπελλο ειναι διΚΩ του!», φωτογραφικό αφιέρωμα στον ιστότοπο WePlayBall.gr, 17 Μαρτίου 2014.
33. ↑  «Μπαλτά: «Δε θα το χάναμε με τίποτα»» Αρχειοθετήθηκε 2014-05-29 στο Wayback Machine. άρθρο στον ιστότοπο SentraGoal.gr, 18 Μαρτίου 2014.
34. ↑  «M.V.P. Τελικών Κυπέλλου Ελλάδος Γυναικών» Αρχειοθετήθηκε 2011-09-28 στο Wayback Machine. πληροφορίες στον επίσημο ιστότοπο της Ελληνικής Ομοσπονδίας Καλαθοσφαίρισης.
35. ↑  «Με μπάζερ μπίτερ της Μπαλτά το Κύπελλο στο Ελληνικό!» Αρχειοθετήθηκε 2014-04-21 στο Wayback Machine. άρθρο στον ιστότοπο PameSports.gr, 16 Μαρτίου 2014.
36. ↑  «Την Παρασκευή οι κληρώσεις για EuroLeague και του Eurocup γυναικών» Αρχειοθετήθηκε 2016-03-08 στο Wayback Machine. άρθρο στον ιστότοπο WomenSports.gr, 3 Ιουλίου 2013.
37. ↑  «Πρωταθλήματα Αγων. Περιόδου 2014-2015». *Ελληνική Ομοσπονδία Καλαθοσφαίρισης*. Ανακτήθηκε στις 29 Δεκεμβρίου 2021.
38. ↑  «Αποτελέσματα Κυπέλλου: "Βόμβες" από Πετρούπολη και Κρόνο!», άρθρο στον ιστότοπο WePlayBall.gr, 28 Σεπτεμβρίου 2014.
39. ↑  «Αποκλείστηκαν Ιπποκράτης και Παναθηναϊκός - Όλα τα αποτελέσματα του Κυπέλλου» Αρχειοθετήθηκε 2014-10-02 στο Wayback Machine. άρθρο στον ιστότοπο WomenSports.gr, 28 Σεπτεμβρίου 2014.
40. ↑  «Κύπελλο Μπάσκετ Γυναικών: η δική του μεγάλη ιστορία». *Kingsport.gr*. 22 Μαρτίου 2019. Ανακτήθηκε στις 29 Δεκεμβρίου 2021.
41. ↑  «Γυναικείο Τμήμα»[*νεκρός σύνδεσμος*], πληροφορίες στον επίσημο ιστότοπο του συλλόγου.
42. ↑  «Γυναικείο Τμήμα: Η Ομάδα»[*νεκρός σύνδεσμος*], πληροφορίες στον επίσημο ιστότοπο του συλλόγου.
43. ↑  Κώστας, Σωτηρίου (26 Ιουνίου 2015). «Kοσμογονία στο γυναικείο μπάσκετ». *ΤΑ ΝΕΑ*. Ανακτήθηκε στις 29 Δεκεμβρίου 2021.
44. ↑  «Ο Ολυμπιακός στην Α1 γυναικών. Συγχώνευση με το Ελληνικό». *www.contra.gr*. Ανακτήθηκε στις 29 Δεκεμβρίου 2021.
45. ↑  newsroom, sport-fm. «Ολυμπιακός και με τη… βούλα στο γυναικείο μπάσκετ!». *sport-fm.gr*. Ανακτήθηκε στις 29 Δεκεμβρίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Καλαθοσφαίριση | Πύλη Καλαθοσφαίριση |

* Α.Ε. Σουρμένων-Ελληνικού, επίσημος ιστότοπος του συλλόγου.
* «Απίστευτο κι όμως... Ελληνικό», αφιέρωμα στον ιστότοπο Nou-pou.gr, 15 Ιανουαρίου 2014.